Bendelid vas oor beweerde Kinnear-moordwapenLt.kol. Charl Kinnear (Foto: Facebook) Ashley Williams, ’n bekende bendelid, ook bekend as Nokkels, het Maandag in die Goodwood-landdroshof in die Wes-Kaap verskyn onder meer op aanklag van die besit van ŉ ongelisensieerde vuurwapen en ammunisie. News24 berig die betrokke vuurwapen waaruit die aanklag spruit is moontlik dié wat in die moord op lt.kol. Charl Kinnear, bevelvoerder van die Wes-Kaapse teenbende-eenheid, in September verlede jaar gebruik is. Die Valke wou dit egter nie bevestig nie. Kol. Katlego Mogale, woordvoerder van die Valke, het wel vroeër vandag gesê die vuurwapen en ammunisie wat in Williams se besit gevind is, is vir ballistiese toetse gestuur om vas te stel of dit in die uitvoer van misdade gebruik is. Die Valke ondersoek die moord op Kinnear. Volgens Mogale is Williams onlangs tydens ’n multidissiplinêre operasie in die Nyanga-polisiëringsgebied in hegtenis geneem. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het aan Maroela Media gesê Williams word ook aangekla vir die besit van dwelms. Hy sal na verwagting weer op 29 April in die hof verskyn wanneer hy waarskynlik aansoek om borgtog sal doen. Maroela Media het vroeër berig Kinnear is in September verlede jaar koelbloedig buite sy huis in Bishop Lavis doodgeskiet. Zane Kilian (39) word met die topspeurder se moord verbind. Kilian is kort ná die moord in hegtenis geneem en word aangekla van moord, sameswering om moord te pleeg en die onregmatige onderskep van kommunikasie. Hy het glo maande lank Kinnear se selfoon nagespoor. Kilian se borgtogaansoek sal na verwagting Donderdag weer in die hof aangehoor word.